### Projekts

## LATVIJAS REPUBLIKAS MINISTRU KABINETS

2011.gada Noteikumi Nr.

Rīgā (prot. Nr.)

**Zemes dzīļu izmantošanas licenču**

**un bieži sastopamo derīgo izrakteņu ieguves atļauju**

**izsniegšanas kārtība**

Izdoti saskaņā ar likuma

"Par zemes dzīlēm"

4.panta piektās daļas 1.punktu, 5.panta ceturtās daļas 1.punktu,

10.panta pirmās daļas 1. un 3.punktu, otro daļu, 2.1 daļu, septīto daļu, desmito daļu un vienpadsmito daļu

I. Vispārīgie jautājumi

1. Noteikumi nosaka:

1.1. kārtību, kādā vietējās pašvaldības izsniedz atļaujas bieži sastopamo derīgo izrakteņu ieguvei (turpmāk – atļauja);

1.2. kārtību, kādā Valsts vides dienests (turpmāk – dienests) izsniedz zemes dzīļu izmantošanas licences (turpmāk – licence);

1.3. kārtību, kādā valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – centrs) saskaņo ūdens ieguves urbuma un avota pasi;

1.4. gadījumus, kad par valsts vai pašvaldības īpašumā esošo zemi atļaujas vai licences derīgo izrakteņu ieguvei saņemšanai jārīko konkurss vai izsole par zemes nomas tiesībām un licences vai atļaujas saņemšanu;

1.5. gadījumus, kad licence izsniedzama zemes dzīļu izmantošanai visā Latvijas teritorijā;

1.6. valsts nozīmes derīgo izrakteņu (pazemes ūdeņu) izmantošanas kārtību;

1.7. valsts nozīmes derīgo izrakteņu (pazemes ūdeņu) izmantošanas kārtību gadījumos, kad zemes gabala un valsts nozīmes derīgo izrakteņu ieguves ietaišu īpašnieks nav viena un tā pati persona;

1.8. derīgo izrakteņu ieguves atļauju un zemes dzīļu izmantošanas licenču izsniegšanas konkursa vai izsoles vispārējo kārtību;

1.9. valsts nozīmes atradņu izmantošanas kārtību;

1.10. derīgo izrakteņu atradnes pases saturu.

2. Zemes dzīļu izmantošanai paredzētās teritorijas izvietojumu kartē vai plānā, zemes dzīļu izmantošanai paredzētā zemesgabala robežas, robežpunktu koordinātas, kā arī citu ģeotelpisko informāciju, kas saistīta ar atļaujas vai licences sagatavošanu un izsniegšanu, attēlo atbilstoši ģeotelpisko informāciju regulējošajiem normatīvajiem aktiem, ievērojot Valsts zemes dienesta kadastra informācijas sistēmas datus.

3. Derīgo izrakteņu atradnes pasi un derīgo izrakteņu ieguves limitu sagatavo un atļauju vai licenci derīgo izrakteņu ieguvei izsniedz, ja centrs saskaņā ar normatīvajiem aktiem par derīgo izrakteņu ieguves kārtību ir akceptējis A vai N kategorijas derīgo izrakteņu krājumus atradnē.

 4. Persona uz laiku līdz vienam gadam var saņemt licenci visai Latvijas teritorijai vai tās daļai, ja zemes dzīles paredzēts izmantot šādā veidā:

4.1. inženierģeoloģiskajai izpētei I kategorijas būvju vajadzībām, ģeoekoloģiskajai vai ģeofizikālajai izpētei;

4.2. zemes dzīļu monitoringa sistēmas izveidei vaimonitoringaveikšanai;

4.3. derīgo izrakteņu meklēšanai.

**II. Derīgo izrakteņu (izņemot pazemes ūdeņus) atradnes pase un ieguves limits**

5. Derīgo izrakteņu ieguvei (izņemot pazemes ūdeņus) dienests:

5.1. izsniedz derīgo izrakteņu atradnes pasi (1. pielikums), kurā ir iekļauta ģeoloģiskajā izpētē iegūtā pamatinformācija par derīgo izrakteņu atradni, akceptētajiem krājumiem, derīgo izrakteņu krājumu kvalitāti un izmantošanas iespējām;

5.2. nosaka derīgo izrakteņu ieguves limitu (2.pielikums) - maksimāli atļauto derīgo izrakteņu ieguves apjomu noteiktā termiņā derīgo izrakteņu atradnē vai atradnes daļā.

6. Lai saņemtu derīgo izrakteņu (izņemot pazemes ūdeņus) pasi vai derīgo izrakteņu ieguves limitu, dienestā iesniedz iesniegumu, kurā ietver šādu informāciju:

6.1. iesnieguma iesniegšanas datums un vieta;

6.2.iesniedzēja vārds un uzvārds, personas kods vai komersanta firma un reģistrācijas numurs komercreģistrā, tālruņa numurs un elektroniskā pasta adrese;

6.3. pieprasītā dokumenta nosaukums;

6.4. derīgo izrakteņu atradnes administratīvā piederība, ja iespējams, adrese;

6.5. derīgo izrakteņu atradnes nosaukums saskaņā ar derīgo izrakteņu atradņu reģistru.

7. Šo noteikumu 6. punktā minētajam iesniegumam pievieno:

7.1. līguma kopiju, kas noslēgts ar zemes īpašnieku, tiesisko valdītāju vai pilnvaroto personu par derīgo izrakteņu ieguvi, ja iesniegumu neiesniedz zemes īpašnieks;

7.2. ja limits tiek pieprasīts atradnes daļai – plānu mērogā 1:10000 vai citā piemērotā mērogā, kurā uzskatāmi attēlotas derīgo izrakteņu ieguvei paredzētās teritorijas robežas un robežpunkti, kā arī pievienots robežpunktu koordinātu saraksts tabulas veidā.

8. Ja nav iesniegta visa šo noteikumu 6. un 7. punktā norādītā informācija, dienests ne vēlāk kā 10 darba dienu laikā pēc iesnieguma saņemšanas rakstveidā pieprasa trūkstošo informāciju.

9. Pases un limita kopiju dienests nodod valsts ģeoloģijas fondā.

**III. Pazemes ūdeņu izmantošana**

10. Pazemes ūdens ieguves urbuma ierīkošanai jāsaņem licence šajos noteikumos noteiktajā kārtībā. Pazemes ūdeņus iegūst saskaņā ar normatīvajiem aktiem, kas regulē ūdens resursu lietošanas atļauju vai A vai B kategorijas piesārņojošo darbību veikšanas atļauju izsniegšanu.

11. Ja plānots iegūt vairāk par 100 m3 pazemes ūdeņu diennaktī, pazemes ūdeņu ieguvējam nepieciešama dienesta izsniegta pazemes ūdeņu atradnes pase (3.pielikums). Lai saņemtu pazemes ūdeņu atradnes pasi, dienestā iesniedz iesniegumu, kurā ietver šādu informāciju:

11.1. iesnieguma iesniegšanas datums un vieta;

11.2.iesniedzēja vārds un uzvārds, personas kods vai komersanta firma un reģistrācijas numurs komercreģistrā, tālruņa numurs un elektroniskā pasta adrese;

11.3. pazemes ūdeņu atradnes administratīvā piederība un nosaukums.

12. Ja pazemes ūdeņu atradnē ir veikta papildizpēte un centrs akceptējis jaunus pazemes ūdeņu krājumus, tiek sagatavota jauna pazemes ūdeņu atradnes pase.

13. Pēc ūdens ieguves urbuma izveides komersants sagatavo ūdens ieguves urbuma pasi (4. pielikums).

14. Pēc avota hidroģeoloģiskās izpētes komersants sagatavo avota pasi (5.pielikums).

15. Pazemes ūdeņus klasificē:

15.1. atbilstoši hidroģeoloģiskā griezuma stratifikācijai (6.pielikums);

15.2. atbilstoši pazemes ūdeņu ūdens horizontu klasifikācijai (7.pielikums);

15.3. pēc ķīmiskā sastāva un specifiskajām īpašībām (8.pielikums).

16. Šo noteikumu 13. un 14.punktā minētās pases centrs saskaņo šādā kārtībā:

16.1. pārbauda visu nepieciešamo pielikumu esamību, zīmogus, datumus, kā arī darba izpildītāja, komersanta, atbildīgās amatpersonas parakstu, zīmogu un darbu veikšanas datumu;

16.2. pārbauda urbuma ģeoloģiski tehniskā griezuma atbilstību esošajai ģeoloģiskajai situācijai:

16.2.1. nosaka ierīkotā urbuma atrašanās vieta piemērotā topogrāfiskajā kartē;

16.2.2. sagatavo karti ar apkārt esošajiem urbumiem;

16.2.3. analizē datus par apkārt esošajiem urbumiem;

16.2.4. novērtē ģeoloģiskos un hidroģeoloģiskos apstākļus pēc valsts ģeoloģijas fonda datiem;

16.2.5. ģeoloģisko griezumu apskatāmajā teritorijā salīdzina ar iesniegto ģeoloģiski tehnisko griezumu:

16.2.5.1. ģeoloģiski tehniskajam griezumam jāatbilst zemes dzīļu izmantošanas licences prasībām (ja urbums ierīkots citā horizontā vai izmainīta urbuma konstrukcija, tad klāt jāpievieno zemes dzīļu izmantošanas licences grozījumi);

16.2.5.2. ģeoloģiskajam griezumam jāataino zemes dzīļu ģeoloģiskā uzbūve pamatojoties uz konkrētā rajona ģeoloģisko uzbūvi, to detalizējot atbilstoši urbšanas gaitā iegūtajai informācijai;

16.2.5.3. ģeoloģiskā griezuma stratigrāfiskajam dalījumam un iežu litoloģiskajam aprakstam jāatbilst pieņemtajai ģeoloģiskā griezuma stratigrāfiskajai leģendai (1995g.), hidroģeoloģiskā griezuma stratifikācijai un ūdens horizontu klasifikācijai (šo noteikumu 6. un 7.pielikumam);

 16.3.saskaņojot avota pasi, ņem vērā visu iepriekš minēto, izņemot urbuma konstrukciju. Urbuma konstrukciju vērtēšanu aizstāj ar avota kaptāžas vērtēšanu, analizē datus par apkārt esošajiem avotiem.

17. Aizsargjoslu ap ūdens ņemšanas vietu saskaņo ar Veselības inspekcijas attiecīgo filiāli pēc tam, kad centrs pārbaudījis aizsargjoslas aprēķinu un akceptējis pazemes ūdeņu krājumus

18. Vienu saskaņoto 13. un 14.punktā minētās pases eksemplāru glabā valsts ģeoloģijas fondā, otru nodod urbuma vai izpētes pasūtītājam.

19. Ja zemes īpašuma un pazemes ūdeņu ieguves ietaišu īpašnieks nav viena un tā pati persona, zemes īpašnieks pazemes ūdeņu ieguves ietaišu īpašniekam nodrošina:

19.1. piekļuves iespēju pazemes ūdeņu ieguves ietaisei;

19.2. pazemes ūdeņu ieguves ietaišu izmantošanai nepieciešamās zemes lietošanas tiesības vismaz stingrā režīma aizsargjoslā.

20. Zemes īpašnieks citai personai piederošas pazemes ūdeņu ieguves ietaises izmanto saskaņā ar noslēgtu līgumu par ietaišu izmantošanu.

21. Ja pazemes ūdeņu ieguvējs pārtrauc izmantot ūdens ieguves urbumu, tas nodrošina urbuma konservāciju vai likvidāciju. Par urbuma likvidāciju sastāda aktu (9.pielikums). Urbuma likvidācijas akta kopiju komersants nodod valsts ģeoloģijas fonā.

**IV. Licences un atļaujas**

22. Lai saņemtu licenci (10.pielikums), iesniedz dienestā iesniegumu licences saņemšanai, kurā ietver šādu informāciju:

22.1. iesnieguma iesniegšanas datums un vieta;

22.2. iesniedzēja vārds, uzvārds, vai komersanta firma, reģistrācijas numurs komercreģistrā, tālruņa un faksa numurs, elektroniskā pasta adrese;

22.3. zemes dzīļu izmantošanas veids;

22.4. zemes dzīļu izmantošanai paredzētās teritorijas administratīvā piederība, ja iespējams - adrese;

22.5. termiņš, uz kādu tiek pieprasīta licence.

23. Šo noteikumu 22.punktā minētajam iesniegumam pievieno:

23.1.  ar zemes īpašnieku, tiesisko valdītāju vai pilnvaroto personu noslēgtā līguma par zemes dzīļu izmantošanu kopiju, ja atļauju vai licenci pieprasa persona, kas nav zemes īpašnieks. Lai saņemtu licenci urbuma likvidācijai, iesniedz arī ar urbuma īpašnieku noslēgtā līguma kopiju, ja urbums nepieder zemes īpašniekam. Ja licenci pieprasa šo noteikumu 4.punktā minētajiem zemes dzīļu izmantošanas veidiem, līgums ar zemes īpašnieku nav jāiesniedz;

23.2. ziņas par personāla kvalifikāciju un darbu veikšanai paredzēto tehnisko nodrošinājumu atbilstoši iesniegumā norādītajam zemes dzīļu izmantošanas veidam;

23.3. ar darbu pasūtītāju saskaņotu darbu programmu, izņemot gadījumu, ja atļauja vai licence tiek pieprasīta derīgo izrakteņu ieguvei;

23.4. ūdens ieguves urbuma ierīkošanai - projektējamo urbuma ģeoloģiski tehnisko griezumu;

23.5. urbuma likvidācijai - urbuma ģeoloģiski tehnisko griezumu;

23.6. zemes dzīļu derīgo īpašību izmantošanai, ierīkojot siltumsūkņa kolektora urbumus – informāciju par urbumu skaitu, dziļumu un attālumu starp tiem, urbumu ģeoloģiski tehnisko griezumu un pazemes ūdeņu aizsardzības pasākumu aprakstu;

23.7. karti mērogā 1:10000 - 1:50000 vai citā piemērotā mērogā, kurā uzskatāmi attēlota zemes dzīļu izmantošanai paredzētā teritorija, izņemot gadījumus, kad licence pieprasīta šo noteikumu 4.punktā minētajiem zemes dzīļu izmantošanas veidiem. Licences ģeoloģiskai izpētei saņemšanai norāda paredzētās teritorijas robežpunktu koordinātas. Urbuma ierīkošanai vai likvidācijai iesniedz zemes robežu plānu, kurā attēlots urbumu izvietojums;

23.8. ja bijis konkurss vai izsole par zemes nomas tiesībām un licences saņemšanu - lēmumu par konkursa vai izsoles rezultātiem;

23.9. ja zemes dzīļu izmantošanai paredzētā teritorija atrodas valsts aizsargājama kultūras pieminekļa aizsargjoslā – rakstisku saskaņojumu ar Valsts kultūras pieminekļu aizsardzības inspekciju.

24. Pirms licences izsniegšanas ūdens ieguves urbuma ierīkošanai dienests, ja nepieciešams, pieprasacentra izziņu par ūdensapgādes iespējām teritorijā, kurā norādīts iespējamais ūdens horizonts un iespējamais debits.

25. Licences adresāts šo noteikumu 4.punktā minēto licenču darbības laikā pirms darbu uzsākšanas konkrētā objektā noslēdz līgumu ar zemes īpašnieku par tiesībām izmantot zemes dzīles, sagatavo darbu programmuun informē dienestu par paredzētajiem darbiem un to izpildes laiku.

26. Lai saņemtu atļauju (11.pielikums) vietējā pašvaldībā iesniedz iesniegumu atļaujas saņemšanai, kurā ietver šādu informāciju:

26.1. iesnieguma iesniegšanas datums un vieta;

26.2. iesniedzēja vārds, uzvārds, vai komersanta firma, reģistrācijas numurs komercreģistrā, adrese, tālruņa un faksa numurs, elektroniskā pasta adrese;

26.3. zemes dzīļu izmantošanai paredzētās teritorijas administratīvā piederība, ja iespējams, adrese.

27. Šo noteikumu 26.punktā minētajam iesniegumam pievieno:

27.1.  derīgo izrakteņu atradnes pasi;

27.2. dienesta izsniegto derīgo izrakteņu ieguves limitu;

27.3. dienesta attiecīgās reģionālās vides pārvaldes izdotos tehniskos noteikumus;

27.4. līguma kopiju, kas noslēgts ar zemes īpašnieku, tiesisko valdītāju vai pilnvaroto personu par zemes dzīļu izmantošanu, ja atļauju pieprasa persona, kas nav zemes īpašnieks;

27.5. ziņas par personāla kvalifikāciju un darbu veikšanai paredzēto tehnisko nodrošinājumu;

27.6. ja bijis konkurss vai izsole par zemes nomas tiesībām un atļaujas saņemšanu un konkursa rīkotājs nav pašvaldība - lēmumu par konkursa vai izsoles rezultātiem;

27.7. ja zemes dzīļu izmantošanai paredzētā teritorija atrodas valsts aizsargājama kultūras pieminekļa aizsargjoslā – rakstisku saskaņojumu ar Valsts kultūras pieminekļu aizsardzības inspekciju.

28. Ja nav iesniegta visa šo noteikumu 22., 23, 26. un 27.punktā minētā informācija, licences vai atļaujas izsniedzējs 10 darbdienu laikā pēc iesnieguma saņemšanas rakstveidā pieprasa trūkstošo informāciju.

29. Ja šo noteikumu 22. vai 26.punktā minēto iesniegumu iesniedz elektroniska dokumenta formā, iesnieguma iesniedzējs iesniegumu un tam pievienoto dokumentu elektroniskās kopijas apliecina ar drošu elektronisko parakstu un laika zīmogu atbilstoši normatīvajiem aktiem par elektronisko dokumentu noformēšanu, kā arī norāda, vai licenci vai atļauju vēlas saņemt elektroniska dokumenta formā.

30. Dienests vai pašvaldība elektronisko dokumentu apriti regulējošajos normatīvajos aktos noteiktajā kārtībā licenci vai atļauju var izsniegt elektroniska dokumenta formā, ja iesnieguma iesniedzējs ir  izteicis šādu lūgumu.

31. Ja atklājas, ka iesnieguma iesniedzējs sniedzis nepatiesu informāciju, atļaujas vai licences izsniedzējs pieņem lēmumu neizsniegt atļauju vai licenci.

32. Atļaujai vai licencei ir šādi pielikumi:

32.1. zemes dzīļu izmantošanas nosacījumi (prasības, kuras jāievēro, izmantojot zemes dzīles);

32.2. ģeoloģiskajai izpētei vai derīgo izrakteņu ieguvei - karte vai plāns, kurā attēlo licences adresāta īpašumā vai lietojumā esošo zemesgabala robežas, licences laukuma robežu ar robežpunktiem, kuram pievienota tabula ar robežpunktu koordinātām, izņemot šo noteikumu 4.punktā minētos gadījumus;

32.3. derīgo izrakteņu ieguvei (izņemot pazemes ūdeņus) - dienesta izsniegtais derīgo izrakteņu ieguves limits.

33. Atļauju izsniedz uz laiku, kas noteikts dienesta izsniegtajā derīgo izrakteņu ieguves limitā.

34. Ja licences vai atļaujas adresāts vēlas izdarīt grozījumus licencē vai atļaujā, tas licences vai atļaujas izsniedzējam iesniedz:

34.1. iesniegumu ar pamatojumu, kādēļ nepieciešami grozījumi;

34.2. šo noteikumu 22. un 23.punktā vai 26. un 27.punktā minēto informāciju atbilstoši zemes dzīļu izmantošanas veidam, ja tā nepieciešama grozījumu izdarīšanai.

35. Licenci vai atļauju pagarina līdz likuma „Par zemes dzīlēm” 9.pantā norādītajiem termiņiem, skaitot no izsniegšanas datuma, ja to pieļauj līgums ar zemes īpašnieku, tiesisko valdītāju vai pilnvaroto personu.

36. Atļauju vai licenci izsniedz šādā kārtībā:

36.1. atļaujas vai licences adresāts uzrāda:

36.1.1. fiziskā persona – personu apliecinošu dokumentu;

36.1.2. juridiskās personas pārstāvis – dokumentu, kas apliecina, ka pārstāvis ir pilnvarots saņemt atļauju vai licenci juridiskās personas vārdā, ja personai komercreģistrā nav reģistrētas juridiskās personas pārstāvības tiesības;

36.2. atļaujas vai licences izsniedzējs atļauju vai licenci reģistrē atļauju izsniegšanas žurnālā vai licenču izsniegšanas žurnālā papīra formātā vai elektroniski;

36.3. vienu atļaujas vai licences eksemplāru izsniedz atļaujas vai licences adresātam, otru glabā atļaujas vai licences izsniedzējs.

37. Vietējā pašvaldība katru gada ceturksni līdz tam sekojošā mēneša divdesmitajam datumam informē dienestu par izsniegtajām un anulētajām atļaujām.

38. Ja licences vai atļaujas darbības laikā ir mainījusies informācija, kas norādīta izsniegtajā licencē vai atļaujā (komersanta nosaukums (firma) vai juridiskā adrese), komersants 10 darbdienu laikā pēc attiecīgo izmaiņu iestāšanās iesniedz licences vai atļaujas izsniedzējam iesniegumu par nepieciešamajiem grozījumiem izsniegtajā licencē vai atļaujā. Iesniegumam pievieno dokumentus, kas apliecina tajā minētos faktus. Atļaujas vai licences izsniedzējs pārreģistrē atļauju vai licenci uz jaunā atļaujas vai licences adresāta vārda saskaņā ar komercreģistrā reģistrētajām izmaiņām

39. Informāciju par izsniegtajām atļaujām vai licencēm to izsniedzējs ievieto savā tīmekļa vietnē. Atļaujas vai licences izsniedzējs savā tīmekļa vietnē ievieto arī informāciju par zemes dzīļu izmantošanas ierobežošanu, apturēšanu, licenču vai atļauju anulēšanu.

**V. Konkurss vai izsole par zemes nomas tiesībām un licences vai atļaujas saņemšanu derīgo izrakteņu ieguvei**

40. Konkursu vai izsoli par zemes nomas tiesībām un licences vai atļaujas saņemšanu derīgo izrakteņu ieguvei (izņemot pazemes ūdeņus), zemes īpašnieks vai tiesiskais valdītājs rīko, ja valsts vai pašvaldības īpašumā esošā vai valstij vai pašvaldībai piekrītošā zemes platība, kurā paredzēts iegūt derīgos izrakteņus, ir:

40.1. kūdrai - lielāka par 150 ha;

40.2. pārējiem derīgiem izrakteņiem - lielāka par 25 ha.

41. Paplašinot licences laukumu derīgo izrakteņu atradnē, ja atradnes neapgūtā platība ir ģeoloģiski izpētīta un apstiprināti derīgo izrakteņu krājumi A vai N kategorijā un ir mazāka par 100% no esošā licences laukuma un tam pieguļ, konkurss vai izsole nav jārīko.

42. Konkursa rīkotājs izstrādā konkursa nolikumu un izveido konkursa komisiju. Konkursa nolikumā iekļauj:

42.1. vispārīgo informāciju (zemes dzīļu izmantošanas veids, konkursa objekta nosaukums un apraksts, konkursa rīkotāja rekvizīti);

42.2. konkursa komisijas tiesības un pienākumi;

42.3. informāciju par piedāvājuma iesniegšanas un atvēršanas vietu, datumu, laiku un kārtību;

42.4. prasības piedāvājuma noformējumam un iesniegšanai;

42.5. iesniegto piedāvājumu vērtēšanas kritērijus un kārtību;

42.6. zemes nomas līguma projektu;

42.7. informāciju par izsoles rīkošanas vietu, laiku un kārtību, ja saskaņā ar konkursa procedūru zemes īpašnieks vai tiesiskais valdītājs rīko izsoli;

42.8. konkursa rezultātu pārsūdzēšanas kārtību.

43. Konkursa nolikumā nosaka šādus pretendentu vērtēšanas kritērijus:

43.1. finansiālās iespējas;

43.2. pieredze derīgā izrakteņa ieguvē;

43.3. derīgā izrakteņa iegulas racionāla izstrāde;

43.4. vides aizsardzības pasākumi;

43.5. darba aizsardzības pasākumi;

43.6. citi kritēriji, kurus konkursa komisija uzskata par nepieciešamiem.

44. Konkursa rīkotājs plašsaziņas līdzekļos (vismaz vienā pašvaldības vai citā vietējā izdevumā un centrālajā laikrakstā) un savā tīmekļa vietnē ievieto uzaicinājumu, kurā norāda:

44.1. konkursa rīkotāja nosaukumu;

44.2. konkursa nolikuma saņemšanas vietu un kārtību;

44.3. zemes dzīļu izmantošanas veidu un konkursa objekta nosaukumu;

44.4. pretendentu piedāvājumu iesniegšanas laiku un vietu;

44.5. kontaktpersonas adresi un tālruņa numuru, lai saņemtu papildinformāciju;

44.6. citu informāciju, ja konkursa rīkotājs to uzskata par nepieciešamu.

45. Ja konkursa rīkotājam nav savas tīmekļa vietnes uzaicinājuma publicēšanai, konkursa rīkotājs nodrošina iespēju iepazīties ar šo noteikumu 44.punktā minēto uzaicinājumu savās telpās (vietā, kur ar attiecīgu informāciju var iepazīties ikviena ieinteresētā persona).

46. Piedāvājumu iesniegšanas termiņš nedrīkst būt īsāks par 20 darba dienām pēc uzaicinājuma publicēšanas plašsaziņas līdzekļos un ievietošanas tīmekļa vietnē.

47. Lai izvērtētu pretendentus saskaņā ar šo noteikumu 43.punktu, konkursa rīkotājam iesniedz šādus dokumentus:

47.1. ziņas par personāla kvalifikāciju un darbu tehnisko nodrošinājumu derīgo izrakteņu ieguvei;

47.2. informāciju par pretendenta pieredzi derīgā izrakteņa ieguvē;

47.3. konkursa objekta izmantošanas darba programmu, kurā ietverts derīgā izrakteņa iegulas izstrādes tehnoloģijas apraksts, vides aizsardzības pasākumi, darba aizsardzības pasākumi un, ja nepieciešams, citas ziņas;

47.4. citus dokumentus, ko konkursa rīkotājs pieprasījis.

48. Konkursa rīkotājs pārliecinās, ka pretendents nav pasludināts par maksātnespējīgu, neatrodas likvidācijas procesā vai tā saimnieciskā darbība nav apturēta vai pārtraukta.

49. Konkursa vajadzībām konkursa rīkotājs, ja nepieciešams, centram pasūta ģeoloģisko informāciju, kurā ir sniegts datu apkopojums par zemes dzīļu uzbūvi, derīgo izrakteņu īpašībām un krājumiem konkursam vai izsolei nodotajā objektā.

50. Piedāvājumus konkursa komisija izvērtē pēc piecu punktu sistēmas par katru nolikumā noteikto kritēriju. Par visizdevīgāko atzīst piedāvājumu, kurš ieguvis visaugstāko vidējo galīgo vērtējumu saskaņā ar šo noteikumu 43.punktā noteiktajiem pretendentu vērtēšanas kritērijiem.

51. Konkursa komisija ir tiesīga pieprasīt papildinformāciju, kas nepieciešama, lai izvērtētu piedāvājumu. Ja pretendents to nesniedz vai sniedz nepatiesu informāciju, pretendentu svītro no konkursa dalībnieku saraksta.

52. Ja konkursā piedalās viens pretendents, konkursa komisija šo pretendentu var atzīt par konkursa uzvarētāju, ja pretendenta piedāvājuma vidējais galīgais vērtējums ir lielāks par 60% no maksimāli iespējamās punktu summas.

53. Derīgo izrakteņu ieguves tiesības izsolē piešķir, ja izsoles rīkošana paredzēta konkursa nolikumā un konkursā ir atlasīti vairāki pretendenti, kuru iesniegto piedāvājumu vidējais galīgais vērtējums ir lielāks par 60% no maksimāli iespējamās punktu summas.

54. Konkurss uzskatāms par nenotikušu, ja nav pieteicies neviens pretendents vai neviena pretendenta piedāvājuma vidējais galīgais vērtējums nav lielāks par 60% no maksimāli iespējamās punktu summas.

55. Konkursa rezultātus konkursa rīkotājs publicē plašsaziņas līdzekļos (vismaz vienā pašvaldības vai citā vietējā izdevumā un centrālajā laikrakstā) un ievieto savā tīmekļa vietnē 10 darbdienu laikā pēc konkursa komisijas lēmuma spēkā stāšanās.

56. Konkursa rīkotāja lēmumu par konkursa rezultātiem var apstrīdēt un pārsūdzēt Administratīvā procesa likumā noteiktajā kārtībā vai konkursa nolikumā noteiktajā kārtībā.

**VI. Valsts nozīmes atradņu izmantošanas kārtība**

57. Derīgo izrakteņu ieguvei valsts nozīmes atradnē jāsaņem zemes dzīļu izmantošanas licence neatkarīgi no derīgo izrakteņu veida.

58. Ar normatīvajiem aktiem par valsts nozīmes atradnēm noteiktajās atradnēs licences laukums nedrīkst būt mazāks par 25% no atradnes neapgūtās platības. Dolomīta atradnē „Birži-Pūteļi” licences laukums nedrīkst būt mazāks par 10% no atradnes neapgūtās platības.

VII. Noslēguma jautājums

59. Līdz šo noteikumu spēkā stāšanās dienai izsniegtās:

59.1. atļaujas un licences ir derīgas līdz tajās norādītā termiņa beigām;

59.2. derīgo izrakteņu atradnes pases, kas izsniegtas līdz 2007.gada 24.aprīlim, ir derīgas līdz 2015.gada 20.jūnijam.

 Ministru prezidents                                                  V.Dombrovskis

Vides aizsardzības un reģionālās attīstības ministrs R.Vējonis

**Iesniedzējs:**

Vides aizsardzības un reģionālās attīstības ministrs R.Vējonis

**Vīza:**

valsts sekretārs G.Puķītis

18.08.2011. 13:00

2931

D.Ozola,

67026518; dace.ozola@vidm.gov.lv